BJC บวก 2% หลัง “บิ๊กซี” รับชำระสินค้าผ่านบัตรคนจน คาดดันรายได้ไตรมาส 4 เพิ่ม
BJC บวก 2% หลัง "บิ๊กซี" รับชำระสินค้าผ่านบัตรคนจน โบรกฯ คาดดันรายได้ไตรมาส 4 เพิ่ม แนะซื้อ เคาะเป้า 63 บ. ล่าสุด ณ เวลา 10.20 น. อยู่ที่ 53 บาท บวก 1 บาท หรือ 1.92% สูงสุดที่ 53 บาท ต่ำสุดที่ 52.25 บาท ด้วยมูลค่าซื้อขาย 47.68 ล้านบาท
30 พ.ย. 2561

ผู้สื่อข่าวรายงานว่า ราคาหุ้น บริษัท เบอร์ลี่ ยุคเกอร์ จำกัด (มหาชน) หรือ BJC ล่าสุด ณ เวลา 10.20 น. อยู่ที่ 53 บาท บวก 1 บาท หรือ 1.92% สูงสุดที่ 53 บาท ต่ำสุดที่ 52.25 บาท ด้วยมูลค่าซื้อขาย 47.68 ล้านบาท

โดย บล.โนมูระ พัฒนสิน ระบุในบทวิเคราะห์ แนะนำซื้อ หุ้น BJC ให้ราคาเป้าหมาย 63 บาท โดยมีมุมมองเชิงบวกต่อข่าวห้างสรรพสินค้า BIGC (BJC ถือหุ้น 99.9%) รับชำระสินค้าผ่านบัตรคนจน โดยมองเป็นอีกช่องทางในการสร้างรายได้เพิ่มเติมให้กับบริษัทในไตรมาส 4/61 และปี 2562
ทั้งนี้หากอิงจากจำนวนผู้ถือบัตรสวัสดิการแห่งรัฐทั่วประเทศที่ 14.5 ล้านคนและวงเงินสนับสนุนการบริโภคจากรัฐใส่ในกระเป๋าอิเล็กทรอนิกส์ให้ 200-300 บาท/เดือน จะคิดเป็นเม็ดเงินแต่ละปีสูงกว่า 4.35 หมื่นล้านบาท (26%ของรายได้ BJC)
ขณะเดียวกันเดือนธ.ค.2561 ที่รัฐบาลเองก็มีแผนให้เงินสนับสนุนค่าใช้จ่ายพิเศษช่วงปลายปีแก่ผู้ถือบัตรคนจนอีกคนละ 500 บาท หรือคิดเป็นวงเงินราว 5.7 พันล้านบาท ดังนั้นเมื่อเทียบกับ Market share ของ BJC ที่ราว 4-5% ของมูลค่าค้าปลีกไทย จึงคาดส่งผลบวกต่อ SSSG และกำไรสุทธิปี 2562 ของ BJC ราว 1% และ 2% ตามลำดับ
ทั้งนี้ยังคงมุมมองต่อโมเมนตั้มกำไรในไตรมาส 4/61 และปี 2562 โดยคาดกำไรไตรมาส 4/61 จะโตต่อเนื่องเมื่อเทียบจากไตรมาสก่อน จากการเป็น High Season ของการขายทุกธุรกิจ โดย PSC จะรับรู้กำลังการผลิตแก้ว (เตา 5) เต็มไตรมาสและการกลับเดินเครื่องปกติของโรงงานในมาเลย์ ส่วน BIGC ได้อานิสงส์จากการเปิดสาขาอีก 3 แห่ง รวมถึง format ใหม่ (BIGC food place เกตุเวย์บางซื่อ) ท่ามกลาง SSSG ต.ค.-พ.ย.ที่บวกได้เล็กน้อย
อย่างไรก็ตาม หากเทียบเมื่อเทียบจากปีก่อน คาดกำไรอาจ flat เพราะฐานกำไรที่สูงกว่า 1.86 พันล้านบาทในไตรมาส 4/60 ในขณะที่ปี 2562 ด้วยผลบวกจาก Synergies ส่วนที่เหลือราว 400-500 ล้านบาทจากดีลควบรวมกิจการ BIGC ดังนั้น จึงยังคงประมาณการกำไรสุทธิปี 2562 โต 21% เมื่อเทียบจากปีก่อน